ལོར་ཀན་སུའུ་ཞིང་ཆེན་བསང་ཆུ་རྫོང་བོད་ལུགས་སྨན་ཁང་གསར་དུ་དབུ་བརྙེས་པ་དང་བསྟུན་ནས་ས་གནས་དེ་གའི་འགོ་ཁྲིད་རྣམ་པས་འཆར་གཞི་ལྟར་ཁོ་རང་ཉིད་ལས་ཁུངས་དེར་བྱ་གཞག་སྒྲུབ་པར་གདན་བསྐོས་གནང་སྟེ།གོམ་གང་མདུན་སྤོས་ཀྱིས་བསང་ཆུ་རྫོང་ཁོངས་སུ་འཚོ་བཞེས་གནང་བའི་ཉམ་ཐག་ནད་པ་ཀུན་ལ་ཞབས་ཞུ་སྒྲུབ་པའི་བྱ་གཞག་ཕྲག་ལ་བླངས།ལོར་བོད་ལྗོངས་ལྷ་སའི་སྨན་རྩིས་ཁང་དུ་ཟབ་སྦྱོང་ལ་འགྲོ་བའི་གོ་སྐབས་བཟང་བོ་དང་འཕྲད་ནས་ལྕགས་པོ་རིའི་གསོ་རིག་གྲྭ་ཚང་གི་མཁས་དབང་ཆེན་མོ་རྒན་ངག་དབང་ཆོས་གྲགས་དང་།ཐུབ་བསྟན་ཚེ་རིང་གཉིས་ཀྱི་མདུན་ནས་དཔལ་ལྡན་གསོ་རིག་རྒྱུད་བཞི་དང་།མན་ངག་ལྷན་ཐབས་ལྡེ་མིག་ལག་ལེན་གཅེས་བསྡུས་སོགས་ཀྱི་ལུང་མན་ངག་ལ་སོགས་ལན་མང་དུ་ཐོབ།གཞན་རྒན་ལྷུན་གྲུབ་བསྟན་དར་གྱིས་བྱང་ཁོག་ཡུལ་ཐོག་སོགས་དང་རྒན་དཔལ་ལྡན་བསྟན་འཛིན་གྱིས་མན་ངག་རྒྱུད་ཆེན་གྱི་ཚུལ་དུ་གནང་བ་སོགས་བཀའ་དྲིན་གཞལ་ཡས་མེད་པའི་དྲིན་གྱིས་བསྐྱངས་ཤིང་།ཁྱད་པར་དུ་གངས་ལྗོངས་གསོ་རིག་མཁས་དབང་ཆེན་མོ་བྱམས་པ་འཕྲིན་ལས་མཆོག་གིས་ལྕགས་རི་རིག་བྱེད་འགྲོ་ཕན་གླིང་གི་ཕྱག་སྲོལ་ལྟར་བླ་རྒྱུད་གསོལ་འདེབས་དང་རྩ་རྒྱུད་ཀྱི་ལུང་གཞན་སྨན་རྫས་ངོ་སྟོན་ངོས་འཛིན་སོགས་མཛུབ་སྟོན་མང་དུ་གནང་བ་སོགས་མདོར་ན་ལྷ་ལྡན་སྤོས་ངད་ལྡན་གྱི་གྲོང་ཁྱེར་ནས་བོད་ལུགས་གསོ་བ་རིག་པའི་ཐུན་མོང་མ་ཡིན་པའི་གཞི་བརྟག་གསོ་གསུམ་ཀུན་ལ་མིང་དུ་མ་ལུས་པར་སློབ་སྦྱོང་མཐར་ཕྱིན་པ་གནང་བའི་སྤོབས་པ་ཆེར་བསྐྱེད་བཞིན་དུལོའི་ལོ་མགོར་གངས་ལྗོངས་གསོ་རིག་དཔལ་ལྡན་རྒྱུད་བཞི་ཁ་ཚང་བློ་ཐོག་ནས་རྒྱུགས་སྤྲད་པས་སློབ་དཔོན་ཉིད་ནས།དཀའ་སྤྱད་འབད་བརྩོན་གསོ་རིག་ལ་བརྩོན་ནས།།དཔལ་ལྡན་རྒྱུད་བཞི་རྫོགས་པའི་དགའ་རྟགས་ཐོབ།།ཅེས་བསྔགས་བརྗོད་ཀྱི་ཆེ་བ་ལན་མང་དུ་བརྗོད་པ་དང་།ལོ་དེའི་སྟོན་ཁར་གངས་ཅན་འགྲོ་བའི་གཙུག་རྒྱན་པཎ་ཆེན་སྐུ་ཕྲེང་བཅུ་བ་ཨེར་ཏི་ནི་ཆོས་ཀྱི་རྒྱལ་མཚན་མཆོག་ལ་རྩ་རྒྱུད་དང་བཤད་རྒྱུད་གཉིས་བློ་ཐོག་ནས་རྒྱུགས་འབུལ་ཞུས་པ་ཞལ་གྱིས་བཞེས་པས་ཞལ་གསུང་གི་མེ་ཏོག་ཡང་ཡང་གཏོར་བ་དེ་བཞིན་ལག་ལེན་བསྩལ་པ་ཐམས་ཅད་སྟོངས་པར་མ་ལུས་པར་སློབ་སྦྱོང་ལ་འབད་ཅིང་བརྩོན་པར་ཡུན་རིང་བཞུགས།